DA Den Europæiske Unions Tidende CE 88/50

(2004/C 88 E/0053)

SKRIFTLIG FORESPØRGSEL P-1923/03

af Helena Torres Marques (PSE) til Kommissionen

(3. juni 2003)

Om: EU-støtte til den caribiske turistsektor (opfølgning af svar på forespørgsel nr. P-0743/03, afgivet af Nielson på Kommissionens vegne)

Kommissionens svar af 26. marts 2003 (på forespørgsel nr. P-0743/03 (1)) var temmelig vagt og dermed skuffende.

Desuden indeholdt det to bemærkninger, som man straks må reagere på:

— Målsætningen om »opnåelse af fattigdomsreduktion« er ikke relevant for de fleste af øerne i Caribien, som økonomisk er lige så velstående som flere europæiske lande.

— Bemærkningen om, at Caribien er et specifikt turistmål og derfor næppe vil konkurrere direkte med de fleste europæiske markeder, vidner om en helt fejlagtig opfattelse af turistbranchen. Endvidere er hele det afsnit, som den citerede sætning stammer fra, i modstrid med den erkendelse, Rådet gav udtryk for i sin resolution af 21. maj 2002 om europæisk turismes fremtid (2), nemlig at »Europas førende stilling som turistrejsemål på verdensplan langsomt svækkes«.

Vil Kommissionen genoverveje disse to bemærkninger, og vil den venligst forklare tydeligt, hvordan den på den ene side kan udtrykke foruroligelse over europæisk turismes faldende konkurrencedygtighed og på den anden side yde støtte til konkurrerende turistmål?

Svar afgivet på Kommissionens vegne af Poul Nielson

(8. juli 2003)

Kommissionen bekræfter på ny sin forpligtelse til at støtte udviklingen af turismen, eftersom denne bidrager til den økonomiske udvikling og bekæmpelse af fattigdom. I denne forbindelse henvises til Cotonou-aftalen, hvor turismens rolle klart er defineret: (Artikel 24: »Samarbejdsprogrammer og -projekter støtter AVS-staternes bestræbelser på at få etableret og forbedret deres retlige og institutionelle rammer og ressourcer med henblik på udformning og gennemførelse af bæredygtige politikker og programmer på turistområdet ved bl.a. at forbedre sektorens konkurrenceevne, særlig de små og mellemstore virksomheders, støtte og fremme investeringer, befordre produktudvikling, herunder udvikling af indfødte kulturer i AVS-staterne, og styrke forbindelsen mellem turisme og andre erhvervssektorer«). Det er på disse områder, Kommission støtter AVS-landenes anstrengelser (Afrika, Vestindien og Stillehavet).

Det gennemsnitlige bruttonationalprodukt (BNP) pr. indbyggere i det karibiske område udgør ca. 4 500 EUR, og to lande henhører under kategorien mindst udviklede lande (Least Developed Ccountries). Fattigdommen er udbredt i lande som Haiti, Guyana, Den Dominikanske Republik og Jamaica, der udgør mere end 8 5 % af den regionale befolkning. Udviklingslandene med middelhøje indkomster repræsenterer derimod kun 3,5 % af den regionale befolkning. De karibiske økonomier er endvidere stærkt afhængige af turismen, der direkte eller indirekte svarer til 900 000 arbejdspladser; deres indkomst fra turismen er meget ustabil og deres økonomier meget sårbare.

Kommissionen mener, at en effektive støtte til udviklingen af turisme i AVS-staterne, og i dette tilfælde det karibiske område, kan bidrage til den social-økonomiske udvikling i disse områder, og således til en mere omfattende og sammenhængende verdensøkonomi. Dens nuværende politik for udviklingen af turismen i det karibiske område er rettet mod dette mål.

De begrænsede midler, der er til rådighed for Kommissionen til udviklingen af turismen i det karibiske område, en region, som for øjeblikket kun udgør 3 % af det samlede antal turister, er stadig et niché-marked, og ikke af en størrelsesorden, der kan svække perspektiverne for de europæiske destinationer. Disse perspektiver skal forstærkes ved at såvel private som offentlige aktører gennemfører passende foranstaltninger for at forny og forbedre kvaliteten af de produkter, der udbydes (gennem innovation og differentiering) og for at markedsføre produkterne på en effektiv måde, og ikke ved at sektoren beskyttes, og vor støtte til udviklingslandene begrænses.

(1) EUT C 33 E af 6.2.2004, s. 76.

(2) EFT C 135 af 6.6.2002, s. 1.